চলতি আইপিএল-এর আবিষ্কার সুনীল নারিন। বল নয়, এবার নিয়মিত তিনি ভেলকি দেখাচ্ছেন ওপেনিং-এ ব্যাট করতে নেমে। ফর্ম হারানো রয়্যাল চ্যালেঞ্জার্স ব্যাঙ্গালোরের বিরুদ্ধেও এবার প্রত্যাশিতভাবে ঝলসে উঠল নারিনের ব্যাট। কোহলি, ডিভিলিয়ার্স, গেইলদের মঞ্চে এবার ঝলসে উঠল তাঁর ব্যাট। এবার তিনি জ্বলে উঠে অর্ধশতরান করে দেখালেন ১৫ বলে।
আইপিএল-এর ইতিহাসে যা দ্রুততম। একটু ভুল হল। শুধু ‘দ্রুততম’ নয়, ‘যুগ্ম দ্রুততম’। এর আগেও ১৫ বলে পঞ্চাশ করে দেখিয়েছিলেন ইউসুফ পাঠান। এই আইপিএল-এই। তিন বছর আগে।

তিন বছর আগে মারমুখী পাঠান হায়দরাবাদের বিরুদ্ধে। — এএফপি
২০১৪ সালে সেই ম্যাচে হায়দরাবাদের বিরুদ্ধে একাই ধুলিসাৎ করে দিয়েছিলেন শিখর ধবনদের। প্রথমে ব্যাট করে হায়দরাবাদ তুলেছিল ১৬০ রান। জবাবে ব্যাট করে নেমে দেখা যায় ইউসুফ পাঠানের ব্যাট হাতে ভেলকি। ১৫ বলে ৫০ করেন তিনি। ২২ বলে ৭২ রান করে সেই ম্যাচে প্যাভিলিয়নে ফেরেন তিনি। দ্রুততম শতরান হাঁকানোর হাতছানি ছিল তাঁর কাছে। তবে সেই সুযোগ কাজে লাগাতে পারেননি তিনি। কর্ণ শর্মার বলে শিখর ধবনের হাতে ক্যাচ তুলে বিদায় নেন তিনি।
সেই পথেই হাঁটলেন এবার সুনীল নারিনও। ১৭ বলে ৫৪ রান করে রবিবার অনিকেত চৌধুরির বলে উইকেটকিপার কেদার যাদবের হাতে ক্যাচ তুলে আউট হয়ে যান তিনি।
সুনীল নারিনের সঙ্গেই এদিন বিস্ফোরক পঞ্চাশ করে যান ক্রিস লিনও (২২ বলে)। আইপিএল-এর ইতিহাসে পাওয়ার প্লে-তে সবথেকে বেশি রান ওঠে রবিবার আরসিবির বিরুদ্ধেই। ৬ ওভারে লিন-নারিন করে যান ১০৬ রান। এর আগে কোনও আইপিএল-এর প্রথম ৬ ওভারে এত রান ওঠার নজির নেই।
শুরুতে লিন-নারিনের উত্তুঙ্গ মেজাজে ব্যাট করে জয়ের রিংটোন সেট করে দেওয়ার পর নির্ধারিত ১৫৯ রান তুলতে সমস্যা হয়নি কেকেআর-এর বাকি ক্রিকেটারদের। নারিন, লিন আউট হয়ে যাওয়ার পর কলিন ডি গ্র্যান্ডহোম (৩১) ও গম্ভীর (১৪) আউট হয়ে গেলেও কেকেআরকে জয়ের লক্ষ্যে পৌঁছে দেন মণীশ পাণ্ডে (৪) ও ইউসুফ পাঠান (০)। ছয় উইকেটে ম্যাচ জেতে নাইটরা।